Document ID: 32015R0186

KOMISIJOS REGLAMENTAS (ES) 2015/186
2015 m. vasario 6 d.
kuriuo dėl didžiausios leidžiamosios arseno, fluoro, švino, gyvsidabrio, endosulfano ir ambrozijos sėklų koncentracijos iš dalies keičiamas Europos Parlamento ir Tarybos direktyvos 2002/32/EB I priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. gegužės 7 d. Europos Parlamento ir Tarybos direktyvą 2002/32/EB dėl nepageidaujamų medžiagų gyvūnų pašaruose (1), ypač į jos 8 straipsnio 1 dalį,
kadangi:
(1)
Direktyvoje 2002/32/EB nustatyta, kad draudžiama naudoti gyvūnų pašarams skirtus produktus, kuriuose esančių nepageidaujamų medžiagų koncentracija viršija tos direktyvos I priede nustatytą didžiausią leidžiamąją koncentraciją;
(2)
pateikta naujų duomenų, įrodančių, kad didžiausios leidžiamosios arseno, fluoro ir švino koncentracijos karbonatinguosiuose jūrinių moliuskų kiautuose pasiekti neįmanoma. Todėl yra tikslinga padidinti didžiausią leidžiamąją arseno, fluoro ir švino koncentraciją karbonatinguosiuose jūrinių moliuskų kiautuose, kad būtų užtikrinta galimybė naudoti karbonatinguosius jūrinių moliuskų kiautus gyvūnų mityboje, tuo pačiu išlaikant aukštą gyvūnų ir visuomenės sveikatos apsaugos lygį;
(3)
gyvūnų augintinių ėdalo pramonė naudoja daug maisto pramonės gretutinių ir šalutinių produktų kaip žaliavas, kad pagamintų subalansuotą gyvūnų augintinių ėdalą katėms arba šunims, atitinkantį jų amino rūgščių, angliavandenių, baltymų, mineralų, mikroelementų ir vitaminų poreikius. Dabartinė didžiausia leidžiamoji gyvsidabrio koncentracija šiems gretutiniams ir šalutiniams produktams, skirtiems gyvūnams šerti, yra mažesnė nei didžiausia leidžiamoji gyvsidabrio koncentracija, taikoma žmonėms vartoti skirtai žuvų raumenų mėsai. Todėl trūksta tokių gyvūnų augintinių ėdalui skirtų gretutinių ir šalutinių produktų, atitinkančių didžiausią leidžiamąją gyvsidabrio koncentraciją, ir dėl to gyvūnų augintinių ėdalui gaminti reikia naudoti mažesnes žuvis, kuriose yra mažiau gyvsidabrio, o tai prieštarauja tausios žuvininkystės principams. Todėl yra tikslinga pritaikyti didžiausią gyvsidabrio koncentraciją žuvims, kitiems vandens gyvūnams ir iš jų gautiems produktams, skirtiems gaminti kombinuotuosius pašarus šunims, katėms, dekoratyvinėms žuvims ir kailiniams gyvūnams, tuo pačiu išlaikant aukštą gyvūnų sveikatos apsaugos lygį;
(4)
įvertinus naujausius endosulfano pašarinėse žaliavose duomenis padaryta išvada, kad didžiausią leidžiamąją endosulfano koncentraciją aliejingosiose sėklose, kukurūzuose ir iš jų gautuose produktuose galima sumažinti;
(5)
išnaša dėl ambrozijos sėklų pašarinėse žaliavose Komisijos reglamentu (ES) Nr. 1275/2013 (2) buvo per klaidą išbraukta iš Direktyvos 2002/32/EB I priedo. Remiantis patirtimi, kai kurios išnašos nuostatos turi būti sugriežtintos, kad būtų išvengta ambrozijos sėklų išplitimo aplinkoje. Todėl yra tikslinga vėl įrašyti išnašą į tą priedą;
(6)
todėl Direktyva 2002/32/EB turėtų būti atitinkamai iš dalies pakeista;
(7)
šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Direktyvos 2002/32/EB I priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. vasario 6 d.

Labels: 0
1
20
6